વીતેલાં વર્ષની પૂર્વ સંધ્યાએ મી ટૂના ધડાકાએ ઘણા વિસ્ફોટ રાજકીય ને ફિલ્મી ક્ષેત્રે સર્જ્યા છે, જે આપણી સભ્યતા, સંસ્કૃતિ, મહિલા સશક્તિકરણ ને બેટી બચાવોને ધક્કો પહોંચાડનારા છે. બીજી બાજુ ઇતિહાસમાં પહેલી વાર સર્વોચ્ચ અદાલતના ત્રણ ન્યાયમૂર્તિઓએ લોકશાહી ભયમાં છે તેવો જાહેર અવાજ ઉઠાવ્યો તો મુખ્ય ન્યાયમૂર્તિ સામે મહાભિયોગની દરખાસ્ત આવી. દેશની ટોચની તપાસ સંસ્થા સીબીઆઈ સામે સીબીઆઈ જેવું વાતાવરણ સર્જાયું તેની વિશ્વસનીયતા લોકનજરે તળિયે ગઈ. RBIનાં કામમાં સરકારી હસ્તક્ષેપના આક્ષેપ વચ્ચે આંતરરાષ્ટ્રીય નાણાભંડોળે પણ આરબીઆઈનાં કાર્યમાં સરકારને હસ્તક્ષેપ ન કરવા જણાવ્યું. ભારત ને પાકિસ્તાનની સરહદે તંગ સ્થિતિ જોતાં જો નવા વર્ષમાં સીમિત યુદ્ધ થશે તો પણ બંને દેશોમાં ભારે ખુવારી થઈ શકે છે. ઉત્તર ને દક્ષિણ કોરિયા દુશ્મની ભૂલ્યા તેમાંથી બંનેએ શીખવા જેવું છે. આ સ્થિતિમાં નવા વર્ષમાં ફાઇનલ ને સેમિફાઇનલ ખેલાવાની છે ત્યારે ન્યાયતંત્ર, રિઝર્વ બેન્ક, સીબીઆઈ અને ચૂંટણી પંચની સ્વાયત્તા ને વિશ્વસનીયતાની ભારે કસોટી થવાની છે, સાથે સાથે ચૂંટણી એ લોકશાહીનું પર્વ હોવાથી તેનો ઉત્સાહ ભલે હોય પણ તે ઉન્માદમાં પરિવર્તિત ન થાય તેની કાળજી રાખવામાં પ્રજા, પક્ષો ને નેતાઓની કપરી કસોટી થવાની છે. પુનરાવર્તન કે પરિવર્તનનો ચુકાદો પ્રજાએ આપવાનો છે. દિવાળીમાં પ્રજાનો ‘દિન’ કે ‘દીન’ સુધરશે કે કેમ તે પ્રશ્નનું પાછું આવતા વર્ષે પુનરાવર્તન થશે. આપણા લાભ ને શુભ મેળવવામાં બીજાના લાભ ને શુભ ઝૂંટવાઈ જાય તે સાચું સુખ નથી, તે જ નૂતન વર્ષનો પ્રેરક સંદેશ છે.